Document ID: 32004R0794

32004R0794
L 140/1
JURNALUL OFÍCIAL AL UNIUNII EUROPENE
REGULAMENTUL (CE) NR. 794/2004 AL COMISIEI
din 21 aprilie 2004
de punere în aplicare a Regulamentului (CE) nr. 659/1999 al Consiliului de stabilire a normelor de aplicare a articolului 93 din Tratatul CE
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 659/1999 al Consiliului din 22 martie 1999 de stabilire a normelor de aplicare a articolului 93 din Tratatul CE (1), în special articolul 27,
după consultarea Comitetului consultativ în domeniul ajutorului de stat,
întrucât:
(1)
Pentru a facilita pregătirea de către statele membre a notificărilor cu privire la ajutorul de stat, precum și evaluarea acestora de către Comisie, este de dorit să se instituie un formular de notificare obligatoriu. Formularul trebuie să fie cât mai cuprinzător cu putință.
(2)
Formularul de notificare standard, precum și fișa cu informații în rezumat și fișele cu informații suplimentare trebuie să cuprindă toate liniile directoare și cadrele existente în domeniul ajutorului de stat. Acestea trebuie modificate sau înlocuite în conformitate cu evoluțiile ulterioare ale textelor respective.
(3)
Este necesar să se prevadă un sistem de notificare simplificat pentru anumite modificări aduse ajutoarelor existente. Acest mecanism simplificat este acceptat numai în cazul în care Comisia a fost informată periodic cu privire la punerea în aplicare a ajutorului existent în cauză.
(4)
Pentru a asigura securitatea juridică, trebuie să se specifice clar că creșterile reduse, de până la 20 % ale bugetului inițial al unei scheme de ajutor, în special pentru a ține seama de efectele inflației, nu trebuie notificate Comisiei, deoarece sunt puțin susceptibile să afecteze evaluarea inițială a Comisiei cu privire la compatibilitatea schemei sub rezerva că celelalte condiții din schema de ajutor rămân neschimbate.
(5)
Articolul 21 din Regulamentul (CE) nr. 659/1999 solicită statelor membre să prezinte Comisiei rapoarte anuale cu privire la toate schemele de ajutor existente sau ajutoarele individuale acordate în afara unei scheme de ajutor aprobate, pentru care nu au fost impuse obligații speciale de raportare în conformitate cu o decizie condițională.
(6)
Pentru a-și putea îndeplini responsabilitățile de monitorizare a ajutoarelor, Comisia trebuie să primească informații corecte de la statele membre cu privire la tipurile și valoarea ajutoarelor acordate de acestea în cadrul schemelor de ajutor existente. Este posibilă simplificarea și îmbunătățirea mecanismelor de raportare a ajutorului de stat către Comisie, care sunt prevăzute în prezent în procedura comună de raportare și notificare în baza Tratatului CE și a Acordului privind Organizația Mondială a Comerțului (OMC) descrisă în scrisoarea Comisiei către statele membre din 2 august 1995. Partea din procedura comună respectivă care privește obligațiile statelor membre de a prezenta notificări ale subvențiilor în conformitate cu articolul 25 din Acordul OMC privind subvențiile și măsurile compensatorii și în conformitate cu articolul XVI din GATT 1994, adoptat la 21 iulie 1995, nu intră sub incidența prezentului regulament.
(7)
Informațiile solicitate în rapoartele anuale sunt destinate să permită Comisiei să monitorizeze nivelurile globale ale ajutoarelor și să își formeze o imagine generală privind efectele diferitelor tipuri de ajutoare asupra concurenței. În acest sens, Comisia poate, de asemenea, cere statelor membre să furnizeze ad-hoc informații suplimentare privind anumite subiecte. Alegerea subiectelor trebuie discutată în prealabil cu statele membre.
(8)
Rapoartele anuale nu cuprind informațiile care ar putea fi necesare pentru a verifica dacă anumite măsuri de acordare de ajutoare respectă dreptul comunitar. În consecință, Comisia ar trebui să păstreze dreptul de a obține de la statele membre angajamente sau de a adăuga în decizii condiții solicitând furnizarea de informații suplimentare.
(9)
Este necesar să se specifice că termenele în sensul Regulamentului (CE) nr. 659/1999 trebuie calculate în conformitate cu Regulamentul (CEE, Euratom) nr. 1182/71 al Consiliului din 3 iunie 1971 privind stabilirea normelor care se aplică termenelor, datelor și expirării termenelor (2), astfel cum este completat de normele specifice prevăzute de prezentul regulament. În special, este necesar să se identifice evenimentele care stabilesc începutul termenelor aplicabile în procedurile privind ajutoarele de stat. Normele stabilite de prezentul regulament ar trebui să se aplice termenelor existente deja, care vor continua să curgă după intrarea în vigoare a prezentului regulament.
(10)
Scopul recuperării este de a restabili situația existentă înainte de acordarea ajutorului ilegal. Pentru a asigura egalitatea de tratament, avantajul obținut trebuie măsurat în mod obiectiv din momentul în care ajutorul este pus la dispoziția întreprinderii beneficiare, indiferent de rezultatul oricăror decizii comerciale luate ulterior de întreprinderea respectivă.
(11)
În conformitate cu practicile financiare generale, rata dobânzii aplicabilă recuperării trebuie fixată ca o rată procentuală anuală.
(12)
Volumul și frecvența operațiunilor interbancare determină o rată a dobânzii măsurată constant și semnificativă din punct de vedere statistic, care, în consecință, ar trebui să fie baza ratei dobânzii aplicabilă recuperării. Cu toate acestea, rata swap interbancară ar trebui ajustată astfel încât să reflecte nivelurile generale ale riscului comercial crescut din afara sectorului bancar. Pe baza informațiilor privind ratele swap interbancare, Comisia trebuie să stabilească o rată a dobânzii aplicabilă recuperării unică pentru fiecare stat membru. Pentru a asigura securitatea juridică și egalitatea de tratament, este necesară stabilirea metodei exacte de calculare a ratei dobânzii și menționarea publicării ratei dobânzii aplicabilă recuperării în orice moment, precum și a ratelor relevante aplicabile anterior.
(13)
Acordarea unui ajutor de stat poate fi destinată reducerii nevoilor de finanțare pe termen mediu ale unei întreprinderi beneficiare. În acest scop și în conformitate cu practicile financiare generale, termenul mediu se poate defini ca fiind o perioadă de cinci ani. În consecință, rata dobânzii aplicabilă recuperării trebuie să corespundă unei rate procentuale anuale stabilite pentru cinci ani.
(14)
Având în vedere obiectivul de a restabili situația existentă înainte de acordarea ajutorului ilegal și în conformitate cu practicile financiare generale, rata dobânzii aplicabilă recuperării care urmează să fie fixată de Comisie trebuie calculată anual. Din același motiv, rata dobânzii aplicabilă în primul an al perioadei de recuperare ar trebui aplicată în primii cinci ani ai perioadei de recuperare, iar rata dobânzii aplicabilă în al șaselea an al perioadei de recuperare ar trebui aplicată în următorii cinci ani.
(15)
Prezentul regulament trebuie să se aplice deciziilor de recuperare notificate după data intrării în vigoare a prezentului regulament,
ADOPTĂ PREZENTUL REGULAMENT:
CAPITOLUL I
OBIECT ȘI DOMENIU DE APLICARE
Articolul 1
Obiect și domeniu de aplicare
(1) Prezentul regulament prevede norme detaliate privind forma, conținutul și alte detalii ale notificărilor și ale rapoartelor anuale prevăzute de Regulamentul (CE) nr. 659/1999. De asemenea, acesta prevede dispoziții privind calcularea termenelor pentru toate procedurile privind ajutorul de stat și a ratei dobânzii aplicabile recuperării ajutorului ilegal.
(2) Prezentul regulament se aplică ajutoarelor acordate în toate sectoarele.
CAPITOLUL II
NOTIFICĂRI
Articolul 2
Formularele de notificare
Fără a aduce atingere obligațiilor statelor membre de a notifica ajutoarele de stat din sectorul cărbunelui în conformitate cu Decizia 2002/871/CE (3) a Comisiei, notificările de ajutoare noi în conformitate cu articolul 2 alineatul (1) din Regulamentul (CE) nr. 659/1999, altele decât cele prevăzute la articolul 4 alineatul (2), se efectuează prin intermediul formularului de notificare prevăzut în partea I din anexa I la prezentul regulament.
Informațiile suplimentare necesare pentru evaluarea măsurii în conformitate cu regulamentele, liniile directoare, cadrele și alte texte aplicabile ajutoarelor de stat se furnizează prin intermediul fișelor de informații suplimentare prevăzute în partea III din anexa I.
Ori de câte ori liniile directoare sau cadrele de reglementare relevante se modifică sau sunt înlocuite, Comisia adaptează formularele și fișele de informații corespunzătoare.
Articolul 3
Transmiterea notificărilor
(1) Notificarea se transmite Comisiei de către reprezentantul permanent al statului membru în cauză. Aceasta este adresată secretarului general al Comisiei.
În cazul în care statul membru intenționează să utilizeze o procedură specifică prevăzută în oricare dintre regulamentele, liniile directoare, cadrele și alte texte aplicabile ajutoarelor de stat, o copie a notificării este adresată directorului general responsabil. Secretarul general și directorii generali pot desemna persoane de contact pentru primirea notificărilor.
(2) Toată corespondența ulterioară este adresată directorului general responsabil sau persoanei de contact desemnate de directorul general.
(3) Comisia trimite corespondența reprezentantului permanent al statului membru în cauză sau la orice altă adresă indicată de statul membru respectiv.
(4) Până la 31 decembrie 2005, statele membre trimit notificările pe hârtie. Atunci când este posibil, se trimite și o copie în format electronic a notificării.
Începând cu 1 ianuarie 2006, notificările se trimit în format electronic, cu excepția cazului în care statul membru care face notificarea și Comisia hotărăsc altfel.
Toată corespondența legată de o notificare prezentată după 1 ianuarie 2006 se transmite în format electronic.
(5) În cazul transmiterii pe hârtie, data trimiterii prin fax la numărul indicat de partea destinatară se consideră a fi data trimiterii, în cazul în care originalul semnat este primit în termen de maximum zece zile de la data menționată.
(6) Până la 30 septembrie 2005 cel târziu, după consultarea statelor membre, Comisia publică în Jurnalul Oficial al Uniunii Europene detalii cu privire la modalitatea de transmitere a notificării în format electronic, inclusiv adresele și orice dispoziții necesare pentru protecția informațiilor confidențiale.
Articolul 4
Procedura de notificare simplificată pentru anumite modificări aduse ajutoarelor existente
(1) În sensul articolului 1 litera (c) din Regulamentul (CE) nr. 659/1999, o modificare a unui ajutor existent înseamnă orice schimbare, alta decât modificările de natură pur formală sau administrativă care nu pot afecta evaluarea compatibilității măsurii de ajutor cu piața comună. Cu toate acestea, o creștere a bugetului inițial al unei scheme de ajutor existente cu până la 20 % nu se consideră o modificare a ajutorului existent.
(2) Următoarele modificări ale ajutorului existent se notifică prin intermediul formularului de notificare simplificat prevăzut la anexa II:
(a)
creșterile bugetului unei scheme de ajutor autorizate care depășesc 20 %;
(b)
prelungirea, cu până la șase ani, a unei scheme de ajutor existente autorizate, cu sau fără o creștere a bugetului;
(c)
adoptarea unor criterii mai stricte de aplicare a unei scheme de ajutor autorizate, reducerea intensității ajutorului sau reducerea cheltuielilor eligibile.
Comisia depune toate eforturile pentru a lua o decizie cu privire la orice ajutor notificat prin intermediul formularului de notificare simplificat în termen de o lună.
(3) Procedura de notificare simplificată nu se folosește pentru notificarea modificărilor aduse schemelor de ajutor pentru care statele membre nu au prezentat rapoarte anuale în conformitate cu articolele 5, 6 și 7, cu excepția cazului în care rapoartele anuale pentru anii în care ajutorul a fost acordat sunt prezentate în același timp cu notificarea.
CAPITOLUL III
RAPOARTE ANUALE
Articolul 5
Forma și conținutul rapoartelor anuale
(1) Fără a aduce atingere celui de-al doilea și celui de-al treilea paragraf din prezentul alineat sau oricăror cerințe suplimentare specifice de raportare prevăzute într-o decizie condițională adoptată în conformitate cu articolul 7 alineatul (4) din Regulamentul (CE) nr. 659/1999 sau respectării oricăror angajamente asumate de statele membre în cauză cu privire la o decizie de autorizare a unui ajutor, statele membre întocmesc rapoartele anuale pentru schemele de ajutor existente prevăzute la articolul 21 alineatul (1) din Regulamentul (CE) nr. 659/1999 pentru fiecare an calendaristic întreg sau parțial în care se aplică schema în conformitate cu formularul de raportare standard prevăzut la anexa IIIA.
Anexa IIIB prezintă formularul pentru rapoartele anuale privind schemele de ajutor existente în domeniul producției, prelucrării și comercializării produselor agricole prevăzute în anexa I la tratat.
Anexa IIIC stabilește formularul pentru rapoartele anuale privind schemele de ajutoare existente pentru producție, prelucrarea și comercializarea produselor pescărești prevăzute la anexa I la tratat.
(2) Comisia poate cere statelor membre să furnizeze informații suplimentare pentru anumite subiecte, care urmează să fie discutate în prealabil cu statele membre.
Articolul 6
Transmiterea și publicarea rapoartelor anuale
(1) Fiecare stat membru își transmite rapoartele anuale Comisiei în format electronic până cel târziu la 30 iunie a anului următor celui la care se referă raportul.
În situații justificate, statele membre pot prezenta estimări, cu condiția ca cifrele reale să fie transmise cel târziu împreună cu datele pentru anul următor.
(2) În fiecare an, Comisia publică un tablou sinoptic cu ajutoarele de stat, care cuprinde o sinteză a informațiilor cuprinse în rapoartele anuale prezentate pe parcursul anului anterior.
Articolul 7
Statutul rapoartelor anuale
Transmiterea rapoartelor anuale nu se consideră a constitui respectarea obligației de notificare a măsurilor de ajutor înainte ca acestea să fie puse în aplicare în conformitate cu articolul 88 alineatul (3) din tratat și o astfel de transmitere nici nu afectează în vreun fel rezultatul unei investigații privind un ajutor presupus ilegal în conformitate cu procedura prevăzută la capitolul III din Regulamentul (CE) nr. 659/1999.
CAPITOLUL IV
TERMENE
Articolul 8
Calcularea termenelor
(1) Termenele prevăzute de Regulamentul (CE) nr. 659/1999 și în prezentul regulament sau stabilite de Comisie în conformitate cu articolul 88 din tratat se calculează în conformitate cu Regulamentul (CEE, Euratom) nr. 1182/71 și cu normele speciale prevăzute la alineatele (2)-(5) din prezentul articol. În eventualitatea unui conflict, dispozițiile prezentului regulament au prioritate.
(2) Termenele se specifică în luni sau în zile lucrătoare.
(3) În ceea ce privește termenele pentru acțiunile întreprinse de Comisie, primirea notificării sau a corespondenței ulterioare în conformitate cu articolul 3 alineatul (1) și cu articolul 3 alineatul (2) din prezentul regulament reprezintă evenimentul relevant în sensul articolului 3 alineatul (1) din Regulamentul (CEE, Euratom) nr. 1182/71.
În ceea ce privește notificările transmise după 31 decembrie 2005 și corespondența corespunzătoare acestora, evenimentul relevant este reprezentat de primirea notificării în format electronic sau a comunicării la adresa corespunzătoare publicată în Jurnalul Oficial al Uniunii Europene.
(4) În ceea ce privește termenele pentru acțiunile întreprinse de statele membre, primirea notificării relevante sau a corespondenței din partea Comisiei în conformitate cu articolul 3 alineatul (3) din prezentul regulament reprezintă evenimentul relevant în sensul articolului 3 alineatul (1) din Regulamentul (CEE, Euratom) nr. 1182/71.
(5) În ceea ce privește termenele pentru prezentarea observațiilor în urma inițierii unei proceduri de investigație oficială în conformitate cu articolul 6 alineatul (1) din Regulamentul (CE) nr. 659/1999 de către terți sau de către acele state membre care nu sunt implicate direct în procedură, evenimentul relevant în sensul articolului 3 alineatul (1) din Regulamentul (CEE, Euratom) nr. 1182/71 este reprezentat de publicarea, în Jurnalul Oficial al Uniunii Europene, a comunicării privind inițierea procedurii.
(6) Orice solicitare de prelungire a termenului se justifică în mod corespunzător și se trimite în scris la adresa indicată de partea care stabilește termenul cu cel puțin două zile lucrătoare înainte de expirare.
CAPITOLUL V
RATA DOBÂNZII APLICABILĂ RECUPERĂRII AJUTORULUI ILEGAL
Articolul 9
Metoda de stabilire a ratei dobânzii
(1) Dacă nu se prevede altfel într-o decizie specifică, rata dobânzii aplicabilă recuperării ajutorului de stat acordat prin încălcarea articolului 88 alineatul (3) din tratat este o rată procentuală anuală stabilită pentru fiecare an calendaristic.
Aceasta se calculează pe baza mediei pe cinci ani a ratelor swap interbancare pe lunile septembrie, octombrie și noiembrie ale anului anterior, la care se adaugă 75 puncte de bază. În situații justificate corespunzător, Comisia poate crește rata cu mai mult de 75 puncte de bază pentru unul sau mai multe state membre.
(2) În cazul în care cea mai recentă medie pe trei luni a ratelor swap interbancare pe cinci ani disponibilă, la care se adaugă 75 puncte de bază, diferă cu mai mult de 15 % față de rata dobânzii aplicabile recuperării ajutorului de stat în vigoare, Comisia recalculează rata dobânzii aplicabile recuperării.
Noua rată se aplică din prima zi a lunii următoare recalculării efectuate de Comisie. Comisia informează, prin intermediul unei scrisori, statele membre cu privire la recalculare și la data de la care se aplică aceasta.
(3) Rata dobânzii se stabilește pentru fiecare stat membru în mod individual sau pentru două sau mai multe state membre împreună.
(4) În lipsa unor informații de încredere sau echivalente sau în circumstanțe excepționale, Comisia poate, în strânsă cooperare cu statul membru (statele membre) în cauză, să stabilească o rată a dobânzii aplicabilă recuperării ajutorului de stat, pentru unul sau mai multe state membre, pe baza unei alte metode și pe baza informațiilor pe care le are la dispoziție.
Articolul 10
Publicarea
Comisia publică ratele dobânzii aplicabile recuperării ajutoarelor de stat, în vigoare și anterioare, în Jurnalul Oficial al Uniunii Europeneși, cu titlu de informare, pe internet.
Articolul 11
Metoda de aplicare a dobânzii
(1) Rata dobânzii ce urmează să se aplice este rata în vigoare la data la care ajutorul ilegal a fost pus la dispoziția beneficiarului pentru prima dată.
(2) Rata dobânzii se aplică pe o bază compusă până la data recuperării ajutorului. Dobânzile acumulate pe parcursul anului precedent produc dobânzi în fiecare an următor.
(3) Rata dobânzii prevăzută la alineatul (1) se aplică de-a lungul întregii perioade până la data recuperării. Cu toate acestea, în cazul în care trec mai mult de cinci ani de la data la care ajutorul ilegal a fost pus la dispoziția beneficiarului pentru prima dată până la data recuperării ajutorului, rata dobânzii se recalculează la intervale de cinci ani, având ca bază rata în vigoare în momentul recalculării.
CAPITOLUL VI
DISPOZIȚII FINALE
Articolul 12
Evaluare
În termen de patru ani de la data intrării în vigoare, Comisia, prin consultări cu statele membre, evaluează aplicarea prezentului regulament.
Articolul 13
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Capitolul II se aplică numai acelor notificări transmise Comisiei la mai mult de cinci luni de la data intrării în vigoare a prezentului regulament.
Capitolul III se aplică rapoartelor anuale privind ajutoarele acordate începând cu 1 ianuarie 2003.
Capitolul IV se aplică oricărui termen care a fost stabilit dar care nu a expirat încă la data intrării în vigoare a prezentului regulament.
Articolele 9 și 11 se aplică cu privire la orice decizie de recuperare notificată după data intrării în vigoare a prezentului regulament.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 aprilie 2004.

Labels: 2
19
4
5